احمد حاطب صدیقی

**احمد حاطب صدیقی** (پیدائش: 3 فروری 1956ء) ایک پاکستانی کالم نگار، مزاح نگار، شاعر اور بچوں کے ادیب ہیں، بچوں کے لیے شاعری بھی کرتے ہیں، ان کی نظم **یہ بات سمجھ میں آئی نہیں** بہت مشہور ہوئی ہے۔ حاطب صدیقی کی وجہ شہرت ان کی مزاح نگاری بھی ہے۔ **ابونثر** کے قلمی نام سے ایک طویل عرصے سے پُرمزاح کالم لکھ رہے ہیں۔

پی آئی اے مارکیٹنگ ڈپارٹمنٹ میں 1978ء تا 2016ء ملازم رہے۔ملازمت کے آخری ایام میں اسلام آباد ائر پورٹ پر تعینات رہے اور اسسٹنٹ مینیجر (مارکیٹنگ) کے عہد ے سے 2016ء میں سبک دوش ہوئے۔ اسلام آباد ہی میں مقیم ہیں۔ آج کل رفاہ انٹر نیشنل یونیورسٹی، اسلام آباد کے شعبے **رفاہ انسٹی ٹیوٹ آف میڈیاسائنسز** میں درس و تدریس کے فرائض انجام دے رہے ہیں اور کیریکٹر ایجوکیشن فاؤنڈیشن، اسلام آباد میں بچوں کی تعمیر سیرت کے موضوعات پر ہم نصابی کتب کی تصنیف و تالیف کاکام کر رہے ہیں۔ہفت روزہ **فرائیڈے اسپیشل** کراچی میں اصلاحِ زبان کے موضوع پر ان کا ہفتہ وار کالم **غلطی ہائے مضامین** ہر ہفتے پابندی سے شائع ہوتا ہے اور سماجی ذرائع ابلاغ پر گردش کرتا ہے۔ اُن کایہ کالم اُردو خواں طبقے میں عالمی شہرت حاصل کر چکا ہے۔جامعہ کراچی سے بی ایس سی آنرز (ریاضی) اور ایم اے (معارفِ اسلامی) کی سند حاصل کی۔

## ادبی خدمات
ہفت روزہ **فرائیڈے اسپیشل** کراچی میں اصلاحِ زبان کے موضوع پر ان کا ہفتہ وار کالم **غلطی ہائے مضامین** ہر ہفتے پابندی سے شائع ہوتا ہے اور سماجی ذرائع ابلاغ پر گردش کرتا ہے۔ اُن کایہ کالم اُردو خواں طبقے میں عالمی شہرت حاصل کر چکا ہے۔
بچوں کے لیے بھی نہ صرف پُرمزاح اور سبق آموز کہانیاں لکھیں بلکہ بچوں کے ادب میں ان کی پُرمزاح نظموں نے خاصی مقبولیت حاصل کی۔ ان کی بعض نظمیں جیسے **یہ بات سمجھ میں آئی نہیں** اور **اُستادِ محترم کو میرا سلام** کہنا انٹر نیٹ کے ذریعے سے عالم گیر شہرت حاصل کر چکی ہیں اور یوٹیوب پر کثیر تعداد میں موجود ہیں۔ بچوں اور بڑوں کے لیے اب تک ان کی 20 سے زائد کتب شائع ہو چکی ہیں۔ان کی ایک وڈیو کیسٹ **یہ مسجدوں کی کہکشاں** کے عنوان سے بین الاقوامی اسلامی یونیورسٹی سے منظر عام پر آچکی ہے۔ **گل دستہ** کے نام سے بچوں کے سمعی رسائل پر مشتمل 9 کیسٹ اور **مساجد کی تاریخ** کے عنوان سے ادارہ دارالسلام سے بھی ایک کیسٹ جاری کیا جا چکا ہے۔ ریڈیو پاکستان کراچی سے متعدد خاکے اورپاکستان ٹیلی وژن کراچی مرکز سے بچوں کے لیے تین ڈرامے نشر ہو چکے ہیں۔اب تک چھ کتابوں کے انگریزی سے اُردو تراجم کر چکے ہیں جو مختلف اداروں سے شائع ہوئے ہیں۔ حکومت پاکستان کے فیڈرل بورڈ کے نصاب میں جماعت اول تا جماعت پنجم، اُردو کی کتب میں احمد حاطب صدیقی کی لکھی ہوئی نظمیں اور کہانیاں شامل ہیں۔ بھارت کے نصابی ادارے **مجلسِ تدوین و ترتیب درسیات** نے بھی ان کی مشہور نظم **یہ بات سمجھ میں آئی نہیں** جماعت پنجم کے نصاب میں شامل کی ہے۔ اس کے علاوہ فیروز سنز سمیت متعدد نجی نصابی اداروں نے بھی اپنی نصابی کتب میں احمد حاطب صدیقی کی نظمیں اور کہانیاں شامل کی ہیں۔ بین الاقوامی اسلامی یونیورسٹی اسلام آباد سمیت ملک بھر کے متعدد تعلیمی اداروں اور تعلیمی تنظیموں کی طرف سے منعقد کی جانے والی تربیت گاہوں میں اب تک 1500 سے زائد لیکچر دے چکے ہیں۔
### کالم نگاری
روزنامہ جنگ، روزنامہ نوائے وقت، ہفت روزہ زندگی، ہفت روزہ فرائیڈے اسپیشل، روزنامہ نئی بات میں طنزیہ و مزاحیہ کالم لکھے۔ ہفت روزہ ایشیا اور روزنامہ جسارت میں اب بھی کالم نگاری جاری ہے۔
## تصنیفات
;بچوں کے لیے:
* امام بخاری کا کارنامہ (دعوہ اکیڈمی، بین الاقوامی اسلامی یونیورسٹی، اسلام آباد) 1997ء
* نٹ کھٹ نظمیں (مطبوعات اطفال راولپنڈی) 1997ء
* یہ بات سمجھ میں آئی نہیں۔ نظموں کا مجموعہ (ادارہ مطبوعات طلبہ۔ کراچی) 2017ء
* تم تو لڑکی ہو.کہانی (اسلامک ریسرچ اکیڈمی۔ کراچی) 2017ء
* بے چارے فکری ماموں۔ کہانی (اسلامک ریسرچ اکیڈمی۔ کراچی)2017ء
* مس مانو کی مزے دار میاؤں میاؤں۔ کہانی (اسلامک ریسرچ اکیڈمی۔ کراچی)2017ء
* وہ لڑکا گیا کہاں؟ کہانی (اسلامک ریسرچ اکیڈمی۔ کراچی)2017ء
* کلاس روم۔ کہانی (اسلامک ریسرچ اکیڈمی۔ کراچی)2017ء
* مسلمان مصیبت میں گھبرایا نہیں کرتے۔ کہانی (اسلامک ریسرچ اکیڈمی۔ کراچی)2017ء
* ذخیرہ الفاظ برائے جماعت اول تا پنجم (دائرہ علم و ادب پاکستان)2018ء
* آؤ بیٹھیں سنیں کہانی۔ اسلامی واقعات پر مشتمل 100 کہانیاں تین جلدوں میں (کیریکٹر ایجوکیشن فاؤنڈیشن۔ اسلام آباد) 2021ء
* سب سے سچے قصے۔ سیرت انبیا سے منتخب قصے۔ (کیریکٹر ایجوکیشن فاؤنڈیشن۔ اسلام آباد) 2023ء
* کھٹی میٹھی نظمیں بچوں کے لیے دلچسپ نظموں کا مجموعہ۔(پریس فار پیس فاؤنڈیشن۔لندن) 2025ء
* پیاری پیاری نظمیں ننھے منوں کے لیے نظموں کا مجموعہ۔۔(پریس فار پیس فاؤنڈیشن۔لندن) 2025ء

;بڑوں کے لیے:
* قربانی مسلمان کو مسلمان بناتی ہے۔ ترجمہ (منشورات۔ لاہور) 2012ء
* زیر و زبر۔ فکاہیہ کالموں کا انتخاب۔ (منشورات۔ لاہور) 2002ء
* جو اکثر یاد آتے ہیں، خاکوں کا مجموعہ
* مولانا ابوالجلال ندوی، دیدہ و شنیدہ و خواندہ۔ دلچسپ واقعات پر مشتمل مولانا ابوالجلال ندوی کی سوانح عمری۔ (اسلامک ریسرچ اکیڈمی۔ کراچی) 2017ء
* قابل رشک اساتذہ کی پانچ خوبیاں۔ (کیریکٹر ایجوکیشن فاؤنڈیشن۔ اسلام آباد) 2023ء
* پھولوں کی زباں زبان کی درستی سے متعلق شگفتہ اور پُر مزاح کالموں کا مجموعہ(پریس فار پیس فاؤنڈیشن۔لندن) 2024ء (اب تک دو ایڈیشن شائع ہو چکے ہیں۔)
* بچوں کے لیے کیسے لکھیں؟ چند رہنما اصول، دائرہ علم و ادب، شعبہ بچوں کا ادب، دسمبر 2025ء،

## حوالہ جات

## مزید دیکھیے
* احمد حاطب صدیقی کی بچوں کے لیے کہانیاں
* یہ بات سمجھ میں آئی نہیں صوتی مواد

زمرہ:1956ء کی پیدائشیں
زمرہ:پاکستانی بچوں کے مصنفین
زمرہ:پاکستانی شعرا
زمرہ:کراچی کی شخصیات
زمرہ:کراچی کے صحافی